Σύμφωνα με δημοσίευμα της Εφημερίδας των Συντακτών, ο Άδωνις Γεωργιάδης φέρεται να δήλωσε «την αληθινή αντίσταση στη χούντα την έκανε μόνο ο βασιλιάς, όταν προσπάθησε να ρίξει τους στρατιωτικούς τον Δεκέμβριο του 1967».



Ωστόσο, το δημοσίευμα προκάλεσε αντιδράσεις, τόσο από την πλευρά του Αδ. Γεωργιάδη, όσο και από έναν από τους ομιλητές της εκδήλωσης, Σάκη Μουμτζή, ο οποίος μεταξύ άλλων τόνισε πως «στην πολιτική δεν ισχύει το χριστιανικό να γυρίζεις και το άλλο μάγουλο. Εδώ αν τρως μια μπάτσα θα ρίξεις τρεις, πρέπει να γίνει κατανοητό και από τον τελευταίο Νεοδημοκράτη».



Σύμφωνα λοιπόν με τον τελευταίο, ο αντιπρόεδρος της Νέας Δημοκρατίας δεν έκανε τη δήλωση που του προσάπτουν, σημειώνοντας με ανάρτησή του πως «κάποιοι θα έπρεπε να ντρέπονται». Σε αντίστοιχη διάψευση προχώρησε και ο ίδιος ο Αδ. Γεωργιάδης.



Σημειώνεται πως στην εκδήλωση παρευρέθηκε και ο πρώην πρωθυπουργός Αντώνης Σαμαράς, για την κυβέρνηση του οποίου ο Άδωνις Γεωργιάδης υποστήριξε πως είναι η καλύτερη που γνώρισε ο τόπος στην Ιστορία του.



Σύμφωνα πάντως με την ίδια εφημερίδα, εκτός της δήλωσης που έκανε το γύρω του διαδικτύου, ακούστηκαν και εκφράσεις όπως «δεν έκανε καλά η Ν.Δ. που καταψήφισε το νομοσχέδιο για την ταυτότητα φύλου, έκανε άριστα».